વિજલપોરમાં રેલવે ઓવરબ્રિજ બનાવવા સૌથી મોટો પ્રશ્ન બ્રિજ આડે આવતી મિલકતો છે. ફાટકની પશ્ચિમે તો વધુ અડચણ નથી પરંતુ પૂર્વ બાજુએ સમસ્યા વધુ છે. 100થી વધુ મિલકતો નડતરરૂપ છે, જેઓને ભૂતકાળમાં પાલિકાએ નોટીસો પણ આપી હતી. જે મિલકતોને નોટીસ અપાઈ હતી તે મિલકતોમાં દબાણ કરાયું છે યા મિલકતધારકોની માલિકીની છે તે હજુ નક્કી થઈ શક્યું નથી. દબાણ હશે તો તે તોડવી પડશે અને માલિકી હશે તો સંપાદનની કાર્યવાહી કરવી પડશે. મળતી માહિતી મુજબ વિજલપોરમાં સિટી સરવે થયું હોય માલિકીહક્ક નક્કી કરવામાં મુશ્કેલી પડી રહી છે. ડીએલઆર પાસે માપણી કરાવાય તે પણ જરૂરી બન્યું છે જે માપણી અંગે પાલિકાએ ભૂતકાળમાં સરકારમાં રજૂઆત પણ કરી છે.